उन्होंने बताया कि किस तरह तत्कालीन निरंकुश शासक जिया-उलहक की तानाशाही का प्रतिरोध और जम्हूरियत की पैरवी का खामियाजा – पाकिस्तान के साहित्यकारों ,बुद्धिजीवियों और प्रगतिशील अमनपसंद आवाम को भुगतना पड़ा। जिन्होंने भी बर्बर फौजी शासकों के जुल्मों का यथासंभव प्रतिकार किया वे जमींदोज कर दिए गए। तब पाकिस्तान के हिन्दू-सिख , ईसाई ,शिया,सिंधी,बलूच और मुहाजिर चुन-चुन कर मार दिए गए। वैश्विक छितिज पर तब शीत युध्द का संध्याकाल चल रहा था । सोवियत संघ के नेतत्व की गंभीर भूलों के परिणाम स्वरूप ,दुनिया भर में अमेरिका के लिए मैदान खाली छोड़ दिया गया । तभी अफगानिस्तान में पाकिस्तान और अमेरिका के समर्थन से इस्लामिक आतंकी कोहराम मचा रहे थे। अफगानिस्तान में जनता द्वारा चुनी गयी लोकतांत्रिक सरकार के प्रधान मंत्री नजीब को बिजली के खम्बे पर टांगकर फांसी दे दी गयी। सारी दुनिया के अमनपसंद और मेहनतकश लोग हैरान थे। अमेरिका के साथ दुनिया के सरमायेदार ,हथियार उत्पादक देश ,फौजी तानाशाह और पाकिस्तान की आईएस ,तालिवान – गलबहियाँ डाले खड़े थे। तब भारत को तथा कश्मीर में हिन्दुओं [पंडितों] को बर्बाद करने के मंसूबे गढे जा रहे थे।